Document ID: 32002D0038

Odločba Komisije
z dne 27. decembra 2001
o določitvi parametrov raziskovanj in kode ter standardnih pravil za strojno čitljivo obliko podatkov v zvezi z raziskovanji o intenzivnih sadovnjakih nekaterih vrst sadnih dreves
(notificirano pod dokumentarno številko K(2001) 4626)
(2002/38/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropskih skupnosti,
ob upoštevanju Direktive Sveta 76/625/EGS z dne 20. julija 1976 o statističnih raziskovanjih, ki jih države članice izvajajo z namenom ugotavljanja proizvodnega potenciala intenzivnih sadovnjakov določenih vrst sadnega drevja [1], in zlasti člena 4(2) in (4) Direktive,
ob upoštevanju naslednjega:
(1) Oprema, ki jo ima Komisija na voljo za analizo rezultatov raziskav o intenzivnih sadovnjakih nekaterih vrst sadnih dreves, in potreba po umestni uporabi te opreme zahtevata, da se podrobno določi strojno čitljiv medij, ki je kompatibilen s to opremo, in predpiše standardni format za strojno čitljivo obliko podatkov.
(2) Na nekaterih pridelovalnih območjih vladajo homogene podnebne in agronomske razmere za bolj ali manj enakomeren hektarski pridelek sadja; uporaba rezultatov raziskovanj za vsako od teh pridelovalnih območij povečuje natančnost srednjeročnih ocen pridelave; za ta pridelovalna območja bodo določene meje.
(3) Treba je raziskati tehnične značilnosti, ki se bodo verjetno spremenile, da bi zagotovili nenehno prilagajanje statističnih podatkov gospodarskim razmeram.
(4) Ukrepi, predvideni v tej odločbi, so v skladu z mnenjem Stalnega odbora za statistiko kmetijstva, ustanovljenega s Sklepom Sveta 72/279/EGS [2] -
SPREJELA NASLEDNJO ODLOČBO:
Člen 1
Meje pridelovalnih območij, ki jih je treba določiti, in njihove šifre so določene v Prilogi I k tej odločbi.
Člen 2
Statistični razredi starosti zasajenih dreves iz člena 2(1)(B) Direktive 76/625/EGS so našteti v Prilogi II k tej odločbi.
Člen 3
Vrste sadja in sorte iz člena 2(1)(A) Direktive 76/625/EGS so naštete v Prilogi III k tej odločbi.
Člen 4
Statistični razredi za neto zasajeno površino, število dreves in gostoto nasada iz člena 2(1)(C) Direktive 76/625/EGS so našteti v Prilogi IV k tej odločbi.
Člen 5
Šifre za zapis podatkov iz člena 4 Direktive 76/625/EGS na računalniškem ali multimedijskem mediju podatkov morajo ustrezati opisu iz Priloge V k tej odločbi.
Člen 6
Ta odločba je naslovljena na države članice.
V Bruslju, 27. decembra 2001

Labels: 12
7
19
6